title: 2015 m. kovo 17 d. Tarybos sprendimas (ES, Euratomas) 2015/457, kuriuo panaikinamas Sprendimas 2007/124/EB, Euratomas, 2007–2013 m. laikotarpiui įkuriantis specialiąją programą „Terorizmo ir kitos su saugumu susijusios rizikos prevencija, parengtis ir padarinių valdymas“ kaip Saugumo ir laisvių apsaugos bendrosios programos dalį

text:
20.3.2015

               LT

               Europos Sąjungos oficialusis leidinys

               L 76/1

         TARYBOS SPRENDIMAS (ES, Euratomas) 2015/457
   2015 m. kovo 17 d.
   kuriuo panaikinamas Sprendimas 2007/124/EB, Euratomas, 2007–2013 m. laikotarpiui įkuriantis specialiąją programą„Terorizmo ir kitos su saugumu susijusios rizikos prevencija, parengtis ir padarinių valdymas“ kaip Saugumo ir laisvių apsaugos bendrosios programos dalį
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 352 straipsnį,
   atsižvelgdama į Europos atominės energijos bendrijos steigimo sutartį, ypač į jos 203 straipsnį,
   atsižvelgdama į Europos Komisijos pasiūlymą,
   įstatymo galią turinčio teisės akto projektą perdavus nacionaliniams parlamentams,
   atsižvelgdama į Europos Parlamento pritarimą,
   laikydamasi specialios teisėkūros procedūros,
   kadangi:

               (1)

               Tarybos sprendimu 2007/124/EB, Euratomas (1) sukurta specialioji programa „Terorizmo ir kitos su saugumu susijusios rizikos prevencija, parengtis ir padarinių valdymas“ (toliau – Programa), apimanti 2007 m. sausio 1 d. – 2013 m. gruodžio 31 d. laikotarpį;

               (2)

               pagal Vidaus saugumo fondo sistemą Europos Parlamento ir Tarybos reglamentu (ES) Nr. 513/2014 (2) turi būti nustatytos naujos taisyklės dėl finansinės paramos Policijos bendradarbiavimo, nusikalstamumo prevencijos ir kovos su juo, taip pat krizių valdymo priemonei 2014 m. sausio 1 d. – 2020 m. gruodžio 31 d. laikotarpiu;

               (3)

               todėl Sprendimas 2007/124/EB, Euratomas nuo 2014 m. sausio 1 d. turėtų būti panaikintas,

         PRIĖMĖ ŠĮ SPRENDIMĄ:
   1 straipsnis
   Sprendimas 2007/124/EB, Euratomas panaikinamas nuo 2014 m. sausio 1 d.
   2 straipsnis
   1.   1 straipsnyje numatytas panaikinimas neturi poveikio projektų, kuriuos apima Programa, tęsimui ar keitimui, įskaitant visišką ar dalinį panaikinimą, iki jų baigimo arba Komisijos patvirtintos finansinės paramos tęsimui ar keitimui remiantis Sprendimu Nr. 124/2007/EB, Euratomas ar bet kuriuo kitu teisės aktu, taikomu tokiai finansinei paramai 2013 m. gruodžio 31 d.
   2.   Priimdama sprendimus dėl bendro finansavimo pagal Policijos bendradarbiavimo, nusikalstamumo prevencijos ir kovos su juo, taip pat krizių valdymo finansinės paramos priemonę, Komisija atsižvelgia į remiantis Sprendimu 2007/124/EB, Euratomas iki 2015 m. kovo 20 d. priimtas priemones, kurios daro finansinį poveikį to bendro finansavimo laikotarpiu.
   3.   2011 m. sausio 1 d. – 2013 m. gruodžio 31 d. laikotarpiu Komisijos patvirtintam bendram finansavimui skirtas sumas, su kuriomis susiję dokumentai, reikalingi veiksmams užbaigti, Komisijai nebuvo išsiųsti iki galutinės ataskaitos pateikimo termino, Komisija iki 2017 m. gruodžio 31 d. automatiškai panaikina, o neteisėtai išmokėtas sumas išieško.
   Apskaičiuojant automatiškai panaikinamą sumą, į sumas, susijusias su veikla, laikinai sustabdyta dėl sustabdomąjį poveikį turinčio teismo proceso ar skundo nagrinėjimo administracine tvarka, neatsižvelgiama.
   4.   Komisija iki 2015 m. gruodžio 31 d. pateikia Europos Parlamentui ir Tarybai ataskaitą, kurioje apžvelgiami 2011–2013 m. laikotarpiu pasiekti Sprendimo 2007/124/EB, Euratomas įgyvendinimo rezultatai ir kiekybiniai aspektai.
   3 straipsnis
   1.   Šis sprendimas įsigalioja tą pačią dieną kaip ir Reglamentas (ES) Nr. 513/2014.
   2.   Jeigu Reglamentas (ES) Nr. 513/2014 įsigaliotų iki šio sprendimo paskelbimo Europos Sąjungos oficialiajame leidinyje, šis sprendimas įsigalioja kitą dieną po jo paskelbimo.
   4 straipsnis
   Šis sprendimas pagal Sutartis skirtas valstybėms narėms.

      Priimta Briuselyje 2015 m. kovo 17 d.

            Tarybos vardu

            Pirmininkas

         E. RINKĒVIČS

      (1)  2007 m. vasario 12 d. Tarybos sprendimas 2007/124/EB, Euratomas, 2007–2013 m. laikotarpiui įkuriantis specialiąją programą „Terorizmo ir kitos su saugumu susijusios rizikos prevencija, parengtis ir padarinių valdymas“ kaip Saugumo ir laisvių apsaugos bendrosios programos dalį (OL L 58, 2007 2 24, p. 1).

      (2)  2014 m. balandžio 16 d. Europos Parlamento ir Tarybos reglamentas (ES) Nr. 513/2014, kuriuo kaip Vidaus saugumo fondo dalis nustatoma policijos bendradarbiavimo, nusikalstamumo prevencijos ir kovos su juo, taip pat krizių valdymo finansinės paramos priemonė (OL L 150, 2014 5 20, p. 93).


title: 2013/231/ES: 2013 m. gegužės 14 d. Tarybos sprendimas, kuriuo skiriamas Europos ekonomikos ir socialinių reikalų komiteto Airijai atstovaujantis narys

text:
24.5.2013

               LT

               Europos Sąjungos oficialusis leidinys

               L 138/13

         TARYBOS SPRENDIMAS
   2013 m. gegužės 14 d.
   kuriuo skiriamas Europos ekonomikos ir socialinių reikalų komiteto Airijai atstovaujantis narys
   (2013/231/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 302 straipsnį,
   atsižvelgdama į Airijos Vyriausybės pasiūlymą,
   atsižvelgdama į Europos Komisijos nuomonę,
   kadangi:

               (1)

               2010 m. rugsėjo 13 d. Taryba priėmė Sprendimą 2010/570/ES, Euratomas, kuriuo skiriami Europos ekonomikos ir socialinių reikalų komiteto nariai laikotarpiui nuo 2010 m. rugsėjo 21 d. iki 2015 m. rugsėjo 20 d. (1);

               (2)

               pasibaigus Jim McCUSKER kadencijai tapo laisva Europos ekonomikos ir socialinių reikalų komiteto nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui iki 2015 m. rugsėjo 20 d. Europos ekonomikos ir socialinių reikalų komiteto nariu skiriamas John COREY.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2013 m. gegužės 14 d.

            Tarybos vardu

            Pirmininkas

         M. NOONAN

      (1)  OL L 251, 2010 9 25, p. 8.


title: 2006 m. gruodžio 13 d. ELPA priežiūros institucijos sprendimas Nr. 388/06/COL, šešiasdešimt pirmąjį kartą iš dalies keičiantis procedūrines ir esmines taisykles valstybės pagalbos srityje

text:
20.3.2008

               LT

               Europos Sąjungos oficialusis leidinys

               L 81/81

         ELPA PRIEŽIŪROS INSTITUCIJOS SPRENDIMAS

   Nr. 388/06/COL
   2006 m. gruodžio 13 d.
   šešiasdešimt pirmąjį kartą iš dalies keičiantis procedūrines ir esmines taisykles valstybės pagalbos srityje
   ELPA PRIEŽIŪROS INSTITUCIJA,
   ATSIŽVELGDAMA į Europos ekonominės erdvės susitarimą (1), ypač į jo 61–63 straipsnius ir 26 protokolą,
   ATSIŽVELGDAMA Į ELPA valstybių susitarimą dėl Priežiūros institucijos ir Teisingumo Teismo įsteigimo (2), ypač į jo 24 straipsnį, 5 straipsnio 2 dalies b punktą ir 3 protokolo I dalies 1 straipsnį,
   KADANGI pagal Institucijos ir Teismo susitarimo 24 straipsnį ELPA priežiūros institucija įgyvendina EEE susitarimo nuostatas dėl valstybės pagalbos,
   KADANGI pagal Institucijos ir Teismo susitarimo 5 straipsnio 2 dalies b punktą ELPA priežiūros institucija teikia pranešimus arba gaires dėl EEE susitarime nagrinėjamų klausimų, jeigu tai aiškiai numatyta tame Susitarime arba Institucijos ir Teismo susitarime, arba jeigu ELPA priežiūros institucija mano, kad tai būtina,
   PRISIMINDAMA Procedūrines ir esmines taisykles valstybės pagalbos srityje (3), kurias ELPA priežiūros institucija priėmė 1994 m. sausio 19 d. (4),
   KADANGI 2006 m. lapkričio 22 d. Europos Komisija priėmė naują Bendrijos valstybės pagalbos moksliniams tyrimams, taikomajai veiklai ir naujovių diegimui sistemą, kurios oficiali versija bus paskelbta Europos Sąjungos oficialiajame leidinyje 2006 m. gruodžio mėn. pabaigoje,
   KADANGI ši naujoji sistema yra svarbi ir Europos ekonominei erdvei,
   KADANGI reikia užtikrinti vienodą EEE valstybės pagalbos taisyklių taikymą visoje Europos ekonominėje erdvėje,
   KADANGI pagal EEE susitarimo XV priedo pabaigoje esančio skyriaus „BENDROSIOS NUOSTATOS“ II punktą ELPA priežiūros institucija, pasikonsultavusi su Komisija, priima aktus, atitinkančius Europos Komisijos priimtus aktus,
   KADANGI paskelbus galutinę oficialią naujosios Bendrijos valstybės pagalbos moksliniams tyrimams, taikomajai veiklai ir naujovių diegimui sistemos versiją, ELPA priežiūros institucija galės priimti šią sistemą atitinkančias taisykles,
   KADANGI šiuo metu taikomas 14 skyrius nustos galioti 2006 m. gruodžio 31 d.,
   KADANGI reikia pratęsti 14 skyriaus galiojimą, kol ELPA priežiūros institucija priims gaires, atitinkančias naująją Bendrijos valstybės pagalbos moksliniams tyrimams, taikomajai veiklai ir naujovių diegimui sistemą,
   PASIKONSULTAVUSI su Europos Komisija,
   PRISIMINDAMA, kad šiuo klausimu ELPA priežiūros institucija konsultavosi su ELPA valstybėmis 2006 m. lapkričio 13 d. rašte,
   PRIĖMĖ ŠĮ SPRENDIMĄ:

               1.

               Valstybės pagalbos gairių 14 skyriaus dėl pagalbos moksliniams tyrimams ir taikomajai veiklai, galiojimas pratęsiamas tol, kol ELPA priežiūros institucija priims naujas gaires, atitinkančias naująją Bendrijos valstybės pagalbos moksliniams tyrimams, taikomajai veiklai ir naujovių diegimui sistemą. Buvusioji Valstybės pagalbos gairių 14 skyriaus 14.9 skirsnio 2 dalis pakeičiama nauja 2 dalimi, kuri išdėstoma taip:
               „Šios gairės bus taikomos tol, kol ELPA priežiūros institucija priims naujas gaires, atitinkančias naująją Bendrijos valstybės pagalbos moksliniams tyrimams, taikomajai veiklai ir naujovių diegimui sistemą, kurią Europos Komisija priėmė 2006 m. lapkričio 22 d.“

               2.

               ELPA valstybės informuojamos raštu pridedant šio sprendimo kopiją.

               3.

               Europos Komisija informuojama raštu pridedant šio sprendimo kopiją.

               4.

               Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

      Priimta Briuselyje, 2006 m. gruodžio 13 d.

            ELPA priežiūros institucijos vardu

         Bjørn T. GRYDELAND

            Pirmininkas

         Kristján A. STEFÁNSSON

            Kolegijos narys

      (1)  Toliau – EEE susitarimas.

      (2)  Toliau – Institucijos ir Teismo susitarimas.

      (3)  Toliau – Valstybės pagalbos gairės.

      (4)  Iš pradžių paskelbtas OL L 231, 1994 9 3, ir tą pačią dieną EEE priede Nr. 32, paskutinis pakeitimas priimtas 2006 m. lapkričio 29 d. Sprendimu.